རྫོགས་སྲུང་མར་བཅས་པ་རྣམས༔ཧོཿབདག་ལ་དབང་བསྐུར་བྱིན་ཆེན་དབབ་ཏུ་གསོལ༔ཨོཾ་བཛྲ་གུ་རུ་གྲོ་བོ་ལོད་མ་ཧ་རི་ནི་ས་ཧྲཱིཾ་ཧྲཱིཾ་ཛ་ཛཿཨ་བེ་ཤ་ཡ་ཨ་ཨ༔མཆོད་རྫས་བྱིན་བརླབ་ནི༔ཧཱུྃ་ཧཱུྃ་ཧཱུྃ༔རང་བྱུང་སྣོད་བཅུད་སྣང་བ་ཆེན་པོའི་ཀློང་༔སྐུ་དང་ཡེ་ཤེས་གཟི་བྱིན་གྱིས་བརླབས་པས༔ཀུན་བཟང་མཆོད་སྤྲིན་མི་ཟད་རྒྱན་འཁོར་དུ༔ཞིག་ནས་འགྲོ་བའི་ཚོགས་རྫོགས་ནུས་ལྡན་གྱུར༔ཨོཾ་ཨཱཿཧཱུྃ་སྭཱ་ཧཱ༔དེ་ནས་དཀྱིལ་འཁོར་ལྷ་བསྐྱེད་ནི༔ཧཱུྃ་ཧཱུྃ་ཧཱུྃ༔ཡེ་ཤེས་ལྔ་ལྡན་འོད་ལྔའི་ཀློང་དཀྱིལ་དུ༔གྲུ་གསུམ་དམར་ནག་ཆོས་ཀྱི་འབྱུང་གནས་དབུས༔པདྨ་ཉི་མ་རྒྱལ་བསེན་བསྣོལ་བའི་གདན༔དེ་སྟེང་རྔམས་བརྗིད་སྟག་མོ་གྲུས་མའི་སྟེང་༔ཧཱུྃ་ལས་རང་ཉིད་རྡོ་རྗེ་གྲོ་བོ་ལོད༔དམར་ནག་ཞལ་གཅིག་ཕྱག་གཉིས་སྤྱན་གསུམ་པ༔ཁྲོ་གཉེར་རབ་འཁྲུག་ཨམ་གཙིགས་མཆེ་བ་གཙིགས༔སྨ་ར་སྨིན་མར་མེ་ཡི་ཚྭ་ཚྭ་འཕྲོ༔དབུ་སྐྲ་གཡས་འཁྱིལ་དུང་གི་སྙན་ཆ་མཛེས༔ཕྱག་གཡས་གནམ་ལྕགས་རྡོ་རྗེ་མཁའ་ལ་གསོར༔གཡོན་པས་ལྕགས་ཕུར་རྒྱལ་བསེན་སྙིང་ལ་གཟིར༔སྡིགས་མཛུབ་རྩེ་ནས་ལྕགས་སྡིག་བྱ་ཁྱུང་འགྱེད༔དྲི་ངན་རབ་འཐུལ་འབྱུང་པོའི་གདོན་ཚོགས་བརྒྱལ༔སྐུ་སྟོད་ཟ་བེར་མཐིང་སྨུག་ལྷུབ་ཆེན་དང་༔སྐུ་སྨད་ཐང་ཤམ་དམར་སྨུག་མཛེས་ལྡན་གསོལ༔ཁྲག་འཛག་མི་མགོའི་ཕྲེང་བའི་དོ་ཤལ་དང་༔ཆོས་གོས་དམར་པོ་གསེར་གྱི་ཧ་རིས་གསོལ༔ཞབས་གཉིས་འདོར་སྟབས་སག་ལྷྭམ་ལྗང་བཀྲ་མནབ༔ཡེ་ཤེས་མེ་དཔུང་འབར་བའི་ཀློང་ན་འགྱིང་༔སྤྱི་བོར་པད་འབྱུང་རཀྴ་ཐོད་ཕྲེང་རྩལ༔དམར་ནག་ཁྲོ་འཛུམ་རོལ་པའི་སྟབས་སུ་བཞུགས༔ཕྱག་གཡས་རྡོ་རྗེ་གཡོན་པས་ལྕགས་ཀྱུ་བསྣམས༔དུར་ཁྲོད་ཆས་རྫོགས་ཁམས་གསུམ་དབང་དུ་སྡུད༔ཡུམ་མཆོག་རྡོ་རྗེ་ཕག་མོ་དམར་གསལ་མཛེས༔གཅེར་བུ་རུས་རྒྱན་གྲི་ཐོད་འཁྱུད་ཅིང་སྟོབ༔སྤྱི་བོར་ཕག་ཞལ་ངུར་སྒྲས་ཁམས་གསུམ་འགུག༔ཕྱོགས་བཞིར་མཁའ་འགྲོ་སྡེ་བཞི་དམར་གསལ་མཛེས༔གཡས་གཡོན་གྲི་གུག་ཐོད་ཁྲག་ཁ་ཊྭཱྃ་ཀ༔གཅེར་བུ་རུས་རྒྱན་སྤྱི་བོར་ཕག་ཞལ་ངུར༔གར་སྟབས་མཛད་ཅིང་ཁམས་གསུམ་དབང་སྡུད་བསམ༔མཚམས་བཞིར་དཔའ་བོ་གིང་ཆེན་དམར་གསལ་མཛེས༔ཞབས་གཉིས་དོར་སྟབས་དར་ཐོད་ཤམ་ཐབས་གསོལ༔ཕྱག་གཉིས་གྲི་ཐོད་རིན་ཆེན་རུས་རྒྱན་སྤྲས༔དྲེགས་པའི་ལྷ་འདྲེ་མ་ལུས་དབང་སྡུད་བསམ༔ཤར་དུ་དབང་ཕྱུག་དམར་ནག་ལྕགས་ཀྱུ་འཛིན༔ལྷོ་རུ་ལེགས་ལྡན་ནག་པོས་བིང་དབྱུག་བསྣམས༔ནུབ་ཏུ་ཨེ་ཀ་ཛ་ཊཱིས་ཞིང་དབྱུག་འཛིན༔བྱང་དུ་རང་བྱུང་རྒྱལ་མོས་འཁོར་ལོ་བསྣམས༔གཡོན་རྣམས་ཁམས་གསུམ་དབང་བསྒྱུར་སྙིང་ཞགས་འཛིན༔སྒོ་བཞིར་རྒྱལ་ཆེན་སྡེ་བཞི་དམར་ནག་བརྗིད༔རང་རྟགས་ཕྱག་མཚན་རྒྱན་རྫོགས་རོལ་སྟབས་བཞུགས༔ཁམས་གསུམ་དབང་སྡུད་སྲིད་གསུམ་ཟིལ་གནོན་ཅིང་༔ཡེ་ཤེས་མེ་དཔུང་རབ་འབར་ཀློང་དུ་བསྐྱེད༔སྐུ་ཡི་སྟོད་ཆར་བཀའ་བརྒྱུད་བླ་མ་དང་༔སྐེད་པའི་ཆ་ལ་ཡི་དམ་ཡོངས་རྫོགས་ལྷ༔སྨད་ཆར་མ་དང་མཁའ་འགྲོའི་དཀྱིལ་འཁོར་རྫོགས༔གནས་གསུམ་ཡིག་འབྲུ་གསུམ་གྱི་འོད་ཟེར་གྱིས༔ཡེ་ཤེས་ལྷ་ཚོགས་སྤྱན་དྲངས་གཉིས་མེད་བསྟིམ༔དེ་ནས་སྤྱན་འདྲེན་པ་ནི༔ཧཱུྃ་ཧཱུྃ་ཧཱུྃ༔འོག་མིན་པདྨ་འོད་ཀྱི་གཞལ་ཡས་ནས༔ཨོ་རྒྱན་པདྨ་འབྱུང་གནས་གཤེགས་སུ་གསོལ༔རབ་འཇིགས་ཐོད་པའི་སྐུ་མཁར་ཆེན་པོ་ནས༔སྲིན་རྒྱལ་རཀྴ་ཐོད་ཕྲེང་གཤེགས་སུ་གསོལ༔བདེ་ཆེན་དབང་དྲག་རོལ་པའི་དཀྱིལ་འཁོར་ནས༔ཆེ་མཆོག་གུ་རུ་དྲག་པོ་གཤེགས་སུ་གསོལ༔ཆོས་ཉིད་སྒྱུ་མར་རོལ་པའི་དུར་ཁྲོད་ནས༔ཡང་ཁྲོས་རྡོ་རྗེ་གྲོ་ལོད་གཤེགས་སུ་གསོལ༔སྐུ་ལྔ་ཡེ་ཤེས་ལྔ་རྫོགས་གཞལ་ཡས་ནས༔གིང་ཆེན་དཔའ་བོ་མཁའ་འགྲོ་གཤེགས་སུ་གསོལ༔ཁམས་གསུམ་མ་ལུས་དབང་བསྒྱུར་གཞལ་ཡས་ནས༔ལས་གིང་རྒྱལ་ཆེན་སྡེ་བཞི་གཤེགས་སུ་གསོལ༔ཨོཾ་བཛྲ་གུ་རུ་གྲོ་བོ་ལོད་མ་ཧ་རི་ནི་ས་བཛྲ་ས་མ་ཡ་ཛ་ཛཿཕེཾ་ཕེཾ༔ལན་གསུམ་མཐར༔བཞུགས་སུ་གསོལ་བ་ནི༔ཧཱུྃ་ཧཱུྃ་ཧཱུྃ༔དམ་ཚིག་ཐབས་ཀྱིས་བསྐྱེད་པའི་དཀྱིལ་འཁོར་ལ༔ཡེ་ཤེས་དབྱིངས་ནས་དྲངས་པའི་རང་བྱུང་ལྷ༔གཉིས་མེད་ཟུང་འཇུག་དབྱེར་མེད་ཆེན་པོར་རོལ༔དུས་རྣམས་རྟག་ཏུ་མི་ཕྱེད་བཟུང་བར་བྱ༔བཛྲ་ས་མ་ཡ་ཏིཥྛ་ལྷན༔དེ་ནས་ཕྱག་འཚལ་བ་ནི༔ན་མོ༔ཀ་དག་སྐྱེ་མེད་ཆོས་ཀྱི་སྐུ༔མ་འགགས་བདེ་ཆེན་ལོངས་སྤྱོད་རྫོགས༔ཀུན་ཁྱབ་ཐུགས་རྗེ་སྤྲུལ་པའི་སྐུ༔ཡོངས་རྫོགས་དཔལ་ལ་ཕྱག་འཚལ་ལོ༔ན་མོ་པུ་རུ་ཤ་ཡ་ཧོཿདེ་ནས་མཆོད་པ་འབུལ་བ་ནི༔ཧཱུྃ༔སྣང་སྲིད་དཔལ་ཡོན་རྫོགས་པའི་ཆོས༔འབྱོར་ཚོགས་བཤམས་པའི་མཆོད་རྫས་བཅས༔ཕྱི་ནང་གསང་མཆོད་སྤྲིན་དུ་སྤེལ༔ཡི་དམ་ལྷ་ཚོགས་དགྱེས་ཕྱིར་འབུལ༔བཞེས་ནས་འགྲོ་ཀུན་ཚོགས་རྫོགས་ཏེ༔བདག་ཉིད་དྲག་པོའི་སར་འཁོད་ཤོག༔མ་ཧཱ་སརྦ་པཉྩ་པཱུ་ཛ་གྷ་ཎ་ཙཀྲ་སརྦ་པཱུ་ཛ་ཧོཿདེ་ནས་བསྟོད་པ་བྱ་བ་ནི༔ཧཱུྃ་ཧཱུྃ་ཧཱུྃ༔རང་སྣང་ལྷུན་གྲུབ་དབང་དྲག་རོལ་པ་ནས༔རང་རིག་དོན་གྱི་དཔལ་ཆེན་ཧེ་རུ་ཀ༔སྐུ་གསུམ་ཡོངས་འདུས་རྡོ་རྗེ་གྲོ་བོ་ལོད༔སྒྱུ་འཕྲུལ་རོལ་པའི་དཔལ་ལ་ཕྱག་འཚལ་བསྟོད༔དགོངས་རྒྱུད་ཀློང་ཆེན་ཡངས་པ་ནམ་མཁའི་མཛོད༔ཀ་དག་ཕྱོགས་ཡན་ངང་དུ་བདག་གྲོལ་ཤོག༔ས་མ་ཡ༔དེ་ནས་ཛབ྄་དགོངས་ཟབ་མོ་ནི༔བདག་ཉིད་ཡི་དམ་ལྷར་གསལ་བའི༔སྙིང་གར་ཡེ་ཤེས་སེམས་དཔའ་དམར༔ཕྱག་གཉིས་རྡོ་རྗེ་ཕུར་པ་གདེངས༔ཞབས་གཉིས་གྱད་ཀྱི་འདོར་སྟབས་བགྲད༔དེ་ཡི་ཐུགས་ཀར་ཉི་གདན་ལ༔གསེར་གྱི་རྡོ་རྗེ་རྩེ་ལྔ་པའི༔ལྟེ་བར་ཉི་ཟླའི་གྭའུའི་ནང་༔དྭངས་མའི་ཐིག་ལེ་མདངས་ལྡན་ཀློང་༔ཧཱུྃ་དམར་གསལ་འཚེར་སྤུ་ཙམ་གྱི༔མཐའ་མར་སྔགས་ཀྱི་ཕྲེང་བས་བསྐོར༔འོད་ཀྱིས་ཕྲིན་ལས་རབ་འབྱམས་བསྒྲུབ༔ཚུར་འདུས་དབང་བྱིན་དངོས་གྲུབ་ཐོབ༔ཧཱུྃ་དང་ཤེས་རིག་དབྱེར་མེད་ངང་༔འཁོར་གསུམ་དག་པས་སྔགས་སྒྲ་སྒྲོགས༔ཨོཾ་བཛྲ་གུ་རུ་གྲོ་བོ་ལོད་ལོ་ཀ་སརྦ་སིདྡྷི་ཧཱུྃ་ཧཱུྃ༔བསྙེན་ཅིང་སྒྲུབ་པ་བྱེད་པ་ལ༔ཨོཾ་ཨཱཿཧཱུྃ་བཛྲ་གུ་རུ་གྲོ་བོ་ལོད་མ་ཧ་རི་ནི་ས་ལོ་ཀ་སརྦ་སིདྡྷི་ཕ་ལ་ཧཱུྃ་ཨཱཿབསྒྲུབ་ནས་ལས་ལ་སྦྱོར་བ་ནི༔རྩ་སྔགས་མགོར་འདྲེན༔ཨོཾ་བཛྲ་སརྦ་དུཥྚན་ཏ་ཀ་ཧ་ན་ད་ཧ་པ་ཙ་ཧཱུྃ་ཕཊ༔བསྙེན་པ་བྱེ་བ་སྒྲུབ་འབུམ་ལྔ༔ལས་སྔགས་གསུམ་གྱིས་འགྲུབ་པའོ༔གསང་སྔགས་ཟབ་མོ་ཉམས་ལེན་པའི༔རྣལ་འབྱོར་ཉམས་ཆག་བསྐང་བའི་ཕྱིར༔བསྐང་བཤགས་ཚོགས་འཁོར་བསྐོར་བ་ཡི༔ཐབས་མཆོག་ཟབ་མོར་བརྩོན་པ་ལ༔འབྱོར་ཚོགས་ཤ་ཆང་བཟང་བཏུང་རིགས༔བཤམས་ཏེ་བྱིན་གྱིས་བརླབ་པ་ནི༔རྃ་ཡྃ་ཁྃ༔མ་དག་འཁོར་བའི་བག་ཆགས་སྦྱངས༔དག་བྱེད་ཡི་གེ་འབྲུ་གསུམ་གྱིས༔བྱིན་རླབས་ཡེ་ཤེས་བདུད་རྩིིའི་རྒྱུན༔འཁོར་འདས་མ་ལུས་ཡོངས་ཁྱབ་གྱུར༔ཨོཾ་ཨཱཿཧཱུྃ༔ལན་གསུམ་བརྗོད་ཅིང་སྤྱན་འདྲེན་ནི༔ཧཱུྃ༔གླིང་གི་གླིང་མཆོག་རྔ་ཡབ་གླིང་༔ཞིང་གི་མཆོག་གྱུར་པདྨ་བཀོད༔བདེ་ཆེན་དག་པའི་གཞལ་ཡས་ནས༔རྗེ་བཙུན་པདྨ་ཐོད་ཕྲེང་རྩལ༔དཔའ་བོ་དཔའ་མོ་གིང་མཁའ་འགྲོ༔རིག་འཛིན་རྒྱལ་བ་རྒྱ་མཚོར་བཅས༔ཚོགས་ལ་སྤྱན་འདྲེན་གཤེགས་སུ་གསོལ༔རྣལ་འབྱོར་ཉམས་ཆག་བསྐང་བ་དང་༔འགྲོ་ཀུན་ཚོགས་གཉིས་རབ་རྫོགས་ཕྱིར༔སྒྲུབ་པའི་གནས་མཆོག་དམ་པ་འདིར༔ཚོགས་ལ་སྤྱན་འདྲེན་གཤེགས་སུ་གསོལ༔མཆོག་གི་དངོས་གྲུབ་མྱུར་དུ་སྩོལ༔བཛྲ་ས་མ་ཡ་ཛ་ཛཿདེ་ནས་འབུལ་བཤགས་བསྟབ་པ་ནི༔ཧཱུྃ༔གུ་རུ་རྩ་གསུམ་ལྷ་ཚོགས་ལ༔འདོད་ཡོན་ལོངས་སྤྱོད་ཚོགས་མཆོད་འབུལ༔དམ་ཚིག་ཉམས་ཆག་ཐམས་ཅད་བཤགས༔ཉོན་མོངས་དགྲ་བགེགས་ཞལ་དུ་བསྟབ༔གུ་རུ་དྷེ་ཝ་ཌཱ་ཀི་ནཱི་སརྦ་གྷ་ཎ་ཙཀྲ་ལ་ཁཱ་ཧི༔པཉྩ་ཨ་མྲྀ་ཏ་ཁཱ་ཧི༔དེ་ནས་ལྷག་མ་འབུལ་བ་ནི༔ཨོཾ་ཨཱཿཧཱུྃ༔ལྷག་ལ་དབང་བའི་ལྷག་སྐྱོང་ཚོགས༔དམ་ཚིག་གཉན་གྱིས་འདིར་གཤེགས་ཤིག༔འདོད་ཡོན་ལྷག་མ་འདི་བཞེས་ལ༔ཕྲིན་ལས་རབ་འབྱམས་ལྷུན་གྲུབ་མཛོད༔མ་མ་བྷྱོ་ཧྲཱིཾ་ཨུཙྪིཥྚ་བ་ལིཾ་ཏ་ཁཱ་ཧི༔དེ་ནས་བསྐུལ་བ་བྱ་བ་ནི༔ཧཱུྃ་ཧཱུྃ་ཧཱུྃ༔ལྷོ་ནུབ་རྔ་ཡབ་སྲིན་པོའི་ཡུལ༔ཐོད་པའི་སྐུ་མཁར་གཞལ་ཡས་ནས༔རྗེ་བཙུན་པདྨ་ཐོད་ཕྲེང་རྩལ༔དཔའ་བོ་མཁའ་འགྲོ་སྲུང་མའི་ཚོགས༔མ་ཐོགས་མྱུར་དུ་ཐུགས་དམ་བསྐུལ༔བཞེངས་ཤིག་ཆོས་ཀྱི་དབྱིངས་ནས་བཞེངས༔ཕྲིན་ལས་གཉན་པོའི་དུས་ལ་བབ༔ཕྱི་ནང་བར་ཆད་དབྱིངས་སུ་སོལ༔དམ་སྲི་རྒྱལ་བསེན་སྡེ་བརྒྱད་བདུད༔མཐའ་དམག་དུས་འཁྲུགས་ནད་གདོན་བགེགས༔བསྟན་འགྲོ་ཡོངས་ལ་འཚེ་བའི་དགྲ༔མ་ལུས་ཐལ་བའི་རྡུལ་དུ་རློག༔རྣལ་འབྱོར་བསམ་དོན་ལྷུན་གྲུབ་མཛོད༔ཧཱུྃ་ཛཿབཛྲ་ས་མ་ཡ༔དེ་ནས་ཆད་མདོ་བཏང་བ་ནི༔དཀོན་མཆོག་གསུམ་གྱི་བདེན་པ་དང་༔ཏིང་འཛིན་སྔགས་ཀྱི་ནུས་སྟོབས་ཀྱིས༔བསྟན་ལ་སྡང་བའི་དགྲ་བགེགས་རྣམས༔དམར་གྱི་གཏོར་མ་འདི་ལ་ཁུག༔འཁོར་ལོ་འབར་བའི་དབལ་ལ་བསྐྱོན༔རྣམ་ཤེས་གསང་བའི་ལམ་ནས་སྤར༔ཚེ་བསོད་དཔལ་ཡོན་བདག་ལ་བསྟིམས༔ཤ་ཁྲག་རུས་པའི་རི་མཚོར་བརྡལ༔སྣང་སྲིད་ཐམས་ཅད་ཁྱབ་པར་གྱུར༔ཛཿབྷྱོ༔ཐོག་མཐའ་བར་གསུམ་རྩོད་ལྡན་སྙིགས་མའི་དུས༔ཀུན་བཟང་རྡོར་འཆང་པད་འབྱུང་རྗེ་འབངས་དང་༔རིག་འཛིན་གྲུབ་བརྙེས་རྣལ་འབྱོར་ཕོ་མོ་ཡིས༔བཀའ་དང་དམ་ལ་བཞག་པའི་ལྷ་འདྲེ་ནི༔གཉུག་མར་གནས་དང་གློ་བུར་ལྷགས་པའི་རིགས༔མ་ལུས་འདིར་གཤེགས་བཀའ་ཡི་གཏོར་མ་ལོངས༔ཟབ་གསང་བསྟན་དང་བསྟན་འཛིན་སྡེ་སྐྱོངས་ལ༔སྦྱིན་བདག་གདུལ་བྱའི་མངའ་ཐང་ལོངས་སྤྱོད་སྤེལ༔གཟུགས་ཅན་གཟུགས་མེད་དགྲ་འདྲེ་རྡུལ་དུ་རློག༔མཐའ་དམག་དུས་འཁྲུགས་ནད་མཚོན་ལྟ་ལོག་སྒྲོལ༔རྣལ་འབྱོར་འདོད་དོན་བཅོལ་བའི་ཕྲིན་ལས་སྒྲུབས༔བཀའ་དང་ཐ་ཚིག་གཉན་པོ་དཔང་དུ་བཙུག༔མ་གཡེལ་མ་འདའ་བཛྲ་ས་མ་ཡ༔དེ་ནས་བརྟན་མ་སྐྱོང་བ་ནི༔ཧཱུྃ་མ་བྷྱོ༔སྔོན་ཚེ་འདས་པའི་དུས༔བདུད་དང་འདྲེ་ཡི་ཡུལ༔དེ་ནས་སྲིན་ཆེན་མོ༔དགེ་བསྙེན་སྤྲེའུ་བསྡེབས༔ནག་པོ་ལག་རིང་གི༔བུ་དྲུག་རུས་སུ་ཆགས༔འོད་གསལ་ལྷ་ལས་ནི༔རྒྱལ་པོ་ཐོ་ཐོ་བབས༔དམ་ཆོས་དབུ་ཡང་བརྙེས༔རྒྱལ་བརྒྱུད་དེ་ནས་བཟུང་༔རིམ་བཞིན་མདོ་སྔགས་བསྟན་པ་བྱུང་༔སྤུ་རྒྱལ་བཙན་པོ་ཡིས༔རྒྱ་གར་པཎ་ཆེན་བོད་དུ་དྲངས༔ལྷ་འདྲེ་དམ་ལ་བཏགས༔བསྟན་པའི་སྲོག་ཤིང་བཙུགས༔བསྟན་པའི་ཞིང་དང་མ་ལྟ་བུར༔ལྷ་མོ་ཚེ་རིང་མཆེད་སྡེ་ལྔ༔བསྟན་པའི་སྲུང་མར་བཞག༔དེ་འཁོར་མ་མོ་ཆེན་མོ་ནི༔བརྟན་མ་བཅུ་གཉིས་དེ༔དམ་བཏགས་དབང་ཡང་བསྐུར༔གཉེར་གཏད་མ་འོངས་སངས་རྒྱས་ལུང་ཡང་གཏད༔མནའ་བོར་མནའ་ཆུ་བླུད༔ཁས་བླངས་དམ་བཅས་ཇི་བཞིན་དུ༔ང་ནི་རིག་འཛིན་དེའི་རྗེས་འཇུག༔ཁྱེད་དང་འཁོར་གཡོག་སླར་འབྱུང་བ༔བཀའ་དམ་ཁྲིམས་ལུང་བཞིན༔ཤ་ཁྲག་དམར་གྱི་གཏོར་མ་ལོངས༔བསྟན་དང་བསྟན་འཛིན་སྐྱོངས༔དགྲ་བགེགས་ཆོམ་ལ་ཕོབ༔ཆེ་མཆོག་རྡོ་རྗེ་གྲོ་ལོད་ཀྱི༔འཆོལ་བའི་གླུ་ནི་འདི་མིན་ནམ༔བདེན་ཚིག་དཔང་དུ་ཁུར༔དམ་ཚིག་ཁྲིམས་ལུགས་སོ༔མ་འདའ་བཛྲ་ས་མ་ཡ༔དེ་ནས་རྟ་བྲོ་བརྡུང་བ་ནི༔ཧཱུྃ༔བླ་མ་རྣམས་ཀྱི་ཐུགས་རྗེ་དང་༔ཡི་དམ་ལྷ་ཡི་བདེན་པ་དང་༔མ་དང་མཁའ་འགྲོའི་ནུས་མཐུ་དང་༔ཆོས་སྐྱོང་སྲུང་མའི་མཐུ་སྟོབས་ཀྱིས༔སྒྲུབ་ལ་བར་དུ་གཅོད་བྱེད་པའི༔གནོད་བྱེད་དམ་སྲི་རྒབ་འདྲེ་རྣམས༔རིམ་དགུ་ས་ཡི་འོག་ཏུ་མནན༔ལས་ཀྱི་གཤིན་རྗེའི་ཁ་རུ་བསྟབ༔ཀླུ་བདུད་ནག་པོའི་ལྟོ་བར་གཏད༔མ་ཤོར་སྐུ་གསུང་ཐུགས་ཀྱི་རྒྱ༔འུར་འུར་ཆེམ་ཆེམ་སྟྭཾ་བྷ་ཡ་ནན༔དེ་ནས་བསྔོ་བ་སྨོན་ལམ་ནི༔ཧཱུྃ༔འདི་དང་དུས་གསུམ་དགེ་ཚོགས་ཀུན༔མཁའ་མཉམ་འགྲོ་བ་ཡོངས་ལ་བསྔོ༔བདག་སོགས་བརྒྱུད་པར་བཅས་པ་རྣམས༔ཚོམ་བུ་གཅིག་ཏུ་སངས་རྒྱས་ཤོག༔དེ་ནས་ཕྱག་རྒྱ་སྒོ་བཅད་ནི༔ཧཱུྃ༔གདོད་ནས་ཡོངས་གྲུབ་དཀྱིལ་འཁོར་ལྷ༔གཉིས་མེད་དབྱེར་མེད་ཆེན་པོའི་ངང་༔སྒོམ་མེད་རྫོགས་པ་ཆེན་པོར་ལྷུག༔གཏན་དུ་མི་འབྲལ་དེ་ཁོ་ན༔དེ་ནས་བཀྲ་ཤིས་བྱ་བ་ནི༔ན་མོ༔མཆོག་གསུམ་བདེན་པའི་བྱིན་རླབས་ཀྱིས༔ནད་གདོན་ཞི་བའི་བཀྲ་ཤིས་ཤོག༔ཚེ་བསོད་རྒྱས་པའི་བཀྲ་ཤིས་ཤོག༔འཁོར་འདས་དབང་སྡུད་བཀྲ་ཤིས་ཤོག༔དགྲ་བགེགས་ཚར་གཅོད་བཀྲ་ཤིས་ཤོག༔བསྙེན་བསྒྲུབ་མཐར་ཕྱིན་བཀྲ་ཤིས་ཤོག༔དངོས་གྲུབ་ཀུན་ཐོབ་བཀྲ་ཤིས་ཤོག༔བདག་ཅག་སྒྲུབ་མཆོག་འཁོར་བཅས་རྣམས༔ཡང་གསང་དཀྱིལ་འཁོར་འདི་ཉིད་དུ༔མངོན་འཚང་རྒྱ་བའི་བཀྲ་ཤིས་ཤོག༔ས་མ་ཡ༔འདི་ནི་པདྨའི་སྙིང་ཁྲག་དངོས༔ཉམས་སུ་ལེན་པའི་སྐལ་ལྡན་གྱིས༔སྣང་སྲིད་མ་ལུས་དབང་དུ་སྡུད༔ལྷ་སྲིན་དྲེགས་པ་བྲན་དུ་འཁོལ༔དོན་གཉིས་ལྷུན་གྲུབ་གདིང་ཐོབ་འགྱུར༔འདི་བསྒྲུབ་ལས་ཅན་སྐྱེས་བུ་ནི༔པདྨ་འབྱུང་གནས་ང་ཉིད་དངོས༔ཚེ་འདིར་རིག་འཛིན་ས་ཐོབ་འགྱུར༔བསླུ་བ་མེད་དོ་པདྨའི་བཀའ༔མ་འོངས་དུས་ཀྱི་སྙིགས་མ་རུ༔རིག་འཛིན་རྒྱལ་པོ་ཆེན་པོ་ལ༔གྲུབ་བརྙེས་བཅུ་ཕྲག་བདུན་གྱིས་བསྐོར༔སྐྱེས་བུ་དེ་དང་འཕྲད་པར་ཤོག༔མཁའ་འགྲོ་ཡེ་ཤེས་མཚོ་རྒྱལ་ཁྱོད༔ཟབ་ཆོས་ཡི་གེའི་རིས་སུ་ཐོབ༔༠༠༠༠༠བརྡ་ཡིག༤༩༩༔བཀའ་འདི་དབང་ཕྱུག་ཆེན་པོ་དང་༔གཟའ་བདུད་དུག་གི་སྤུ་གྲིས་སྲུངས༔དམ་ཉམས་བྱུང་ན་སྙིང་ཁྲག་རོལ༔སྒྲུབ་པའི་སྐྱེས་བུ་བུ་ལྟར་སྐྱོངས༔བཀའ་དང་ཐ་ཚིག་གཉན་གྱི་རྒྱ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གས